EELNÕU

17.05.2024

MÄÄRUS

**Majandus- ja infotehnoloogiaministri 31. jaanuari 2024. a määruse nr 6 „Perioodi 2021-2027 starditoetuse andmise ja kasutamise tingimused ja kord“ muutmine**

Määrus kehtestatakse perioodi 2021−2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 10 lõike 2 alusel.

Majandus- ja infotehnoloogiaministri 31. jaanuari 2024. a määruses nr 6 „Perioodi 2021–2027 starditoetuse andmise ja kasutamise tingimused ja kord“ tehakse järgmised muudatused:

**1)** paragrahvi 1 lõike 7 punktis 9 asendatakse tekstiosa „N 855“ tekstiosaga „P 855“;

**2)** paragrahvi 2 lõikest 1 jäetakse välja sõna „nr“;

**3)** paragrahvi 2 lõige 3 sõnastatakse järgmiselt:

„(3) Taotlejale VTA määruse kohaselt antud abi koos käesoleva määruse raames antava abiga ei tohi ületada VTA määruse artikli 3 lõikes 2 sätestatud piirmäära, sealjuures võetakse arvesse VTA määruse artiklis 5 sätestatud kumuleerimisreegleid.“;

**4)** paragrahvi 2 lõige 4 tunnistatakse kehtetuks;

**5)** paragrahvi 3 lõige 1 sõnastatakse järgmiselt:

„(1) Alustav ettevõtja – äriühing, mis on mikro-, väikese- või keskmise suurusega ettevõte Euroopa Komisjoni määruse (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78), I lisa artikli 2 tähenduses ning kantud Eesti äriregistrisse mitte varem kui 36 kuud enne taotluse esitamist.“;

**6)** paragrahvi 3 lõikes 2 asendatakse sõnad „müügitulu kasv“ sõnadega „ suutlikkus saavutada müügitulu“;

**7)** paragrahvi 11 punkti 11 lisatakse järgmises sõnastuses:

„11) taotleja peab olema alustav ettevõtja § 3 lõike 1 mõistes“;

**8)** paragrahvi 14 täiendatakse lõikega 4 järgmises sõnastuses:

„(4) Rakendusüksus võib jätta taotluse rahuldamata, kui taotluses esitatud ja vajadusel taotluse menetlemise käigus kogutud teavet hinnates ilmneb, et äriplaanis esitatud projekti eesmärgid on saavutatavad toetuseta.“;

**9)** paragrahvi 16 lõike 2 esimene lause sõnastatakse järgnevalt:

„Rakendusüksus moodustab taotluste hindamiseks nõuandva valikukomisjoni ning võib kaasata hindajaid ja eksperte.“;

**10)** paragrahvi 16 lõike 6 sissejuhatavat lauseosa täiendatakse pärast sõna „liikmed“ sõnaga „ hindajad“.

(allkirjastatud digitaalselt)

Tiit Riisalo

majandus- ja infotehnoloogiaminister